
Parlamentul României

Camera Deputaţilor                                                                                                                                                                                                                                  
	Comisia pentru apărare, ordine

  publică şi siguranţă naţională

              Nr.4c-12/25/2014
	                                           Bucureşti, 6.05.2014 

                                          Pl x 19/2014


RAPORT SUPLIMENTAR
asupra propunerii legislative privind aprobarea Ordonanţei de urgenţă nr. 82 
din  25.10.2006 pentru recunoaşterea meritelor personalului armatei participant 
la acţiuni militare şi acordarea unor drepturi acestuia şi urmaşilor celui decedat

1. În conformitate cu prevederile art. 70 din Regulamentul Camerei Deputaţilor, republicat,  plenul Camerei Deputaţilor, în şedinţa din 23 aprilie 2014, a hotărât retrimiterea către Comisia pentru apărare, ordine publică şi siguranţă naţională a propunerii legislative privind aprobarea Ordonanţei de urgenţă nr.82 din 25.10.2006 pentru recunoaşterea meritelor personalului armatei participant la acţiuni militare şi acordarea unor drepturi acestuia şi urmaşilor celui decedat, trimisă cu adresa nr. Pl.x.19 din 10 februarie 2014 şi înregistrată cu nr.4c-12/25 din 10.02.2014.

Consiliul Legislativ, cu nr. 1108/09.10.2013, a avizat favorabil propunerea legislativă, cu observaţii şi propuneri. 


Guvernul a exprimat un punct de vedere negativ asupra acestei iniţiative legislative. 

Comisiile pentru muncă şi protecţie socială şi juridică, de disciplină şi imunităţi au hotărât avizarea negativă a propunerii legislative.

Propunerea legislativă are ca obiect de reglementare modificarea şi completarea Ordonanţei de urgenţă a Guvernului nr. 82/2006 în sensul recunoaşterii meritelor, prin acordarea unor drepturi personalului armatei, bolnav sau rănit, participant la acţiuni militare cu grad  ridicat de pericol.

2.  Propunerea legislativă face parte din categoria legilor ordinare, potrivit prevederilor art. 73 din Constituţia României, republicată.

3. La dezbateri au participat, în conformitate cu prevederile art. 54 şi 55 din Regulamentul Camerei Deputaţilor, republicat, doamna Otilia Sava – secretar de stat în  Ministerul Apărării Naţionale.
4.  Potrivit prevederilor art. 75 alin. (1) din Constituţia României, republicată, şi ale art. 92 alin. (9) pct.2 din Regulamentul Camerei Deputaţilor, republicat, Camera Deputaţilor este Cameră decizională.
5.  Senatul, în şedinţa din 4 februarie 2014, a respins această propunere legislativă. 
6.  La lucrările Comisiei au fost prezenţi 17 deputaţi din totalul de 26 de membri.

În urma reexaminării iniţiativei legislative şi a opiniilor exprimate de către parlamentari şi invitaţi, s-a hotărât, cu majoritate de voturi pentru, să se supună plenului Camerei Deputaţilor, menţinerea raportului iniţial de respingere a iniţiativei legislative pentru următoarele motive: 

- promovarea propunerii legislative ar determina influenţe financiare suplimentare asupra cheltuielilor bugetului de stat, prin creşterea numărului persoanelor care beneficiază de alte drepturi, faţă de cele prevăzute de reglementările în vigoare;
- prevederile actuale ale Ordonanţei de urgenţă a Guvernului nr.82/1996 utilizează atât termenul de rănit, cât şi expresiile afecţiune fizică şi afecţiune psihică. Introducerea unui nou termen,  şi anume termenul bolnav, ar fi de natură să genereze confuzie cu termenii deja consacraţi, care acoperă situaţiile ce pot afecta starea de sănătate. Totodată, termenul de bolnav, aşa cum este definit, are o doză foarte mare de relativitate, putând genera interpretări diferite atunci când este folosit.

